વાવ મુખ્યત્વે ઈંટ અને પથ્થરની બનેલી છે અને જમીનથી સાત માળની ઊંડાઈ સુધી વાવ જાય છે. બીજા માળનો આકાર પાંદડા જેવો છે. તેમાં શિલ્પકામ કોતરણી જોવા મળે છે. કેટલીક દીવાલો પર લોકો દ્વારા ઊજવાતા તહેવારોનાં ચિત્રો આંકવામાં આવ્યાં છે. પ્રવેશ પર બે વાઘ અને બે હાથી કોતરવામાં આવેલા છે. વાવ પર પાંચ મંડપ રહેલાં છે, પણ આ મંડપ જમીનની બહાર ન આવતાં જમીનથી એકાદ મીટર નીચે સપાટ રાખવામાં આવેલા છે. કૂવાની આસપાસ કઠેડો બાંધેલો છે. દરેક માળે મંડપ ચાર સ્તંભ ઉપર રહેલા છે. સ્તંભ ચોરસ આકારના છે. સ્તંભને જોડતા લિંટલ્સ (મોભ) કોતરણીવાળા છે. સ્તંભ પર પણ કોતરણી જોવા મળે છે. વાવના પ્રવેશ પર મધ્યમાં ચાર સ્તંભ પર સમગ્ર ડોમ બનાવેલો છે.